Prins Harry vies vir poniekoerantePrins Harry in Angola. (Foto: Dominic Lipinski/AP) Prins Harry dagvaar twee Britse poniekoerante weens beweerde foonkrakery. Britse media berig die hertog van Sussex het begin met regstappe teen The Sun en Mirror. Buckingham-paleis het Saterdag in ŉ verklaring bevestig dat eise oor die “onwettige onderskep van stemboodskappe” namens Harry ingedien is. Die paleis het nie verder uitgebrei nie en wou ook nie meer besonderhede verstrek nie, “omdat die aard van die eise nog nie bekend gemaak is nie”. News Group Newspapers, wat The Sun besit, het die eis bevestig. Die hertog en hertogin van Sussex. (Foto: Christiaan Kotze, AP) Die jongste eise is net nog ŉ aflewering in ŉ rits gevegte tussen die prins en die Britse poniekoerante. Sy vrou, Meghan, die hertogin van Sussex, het die Mail on Sunday vroeër hof toe gesleep vir beweerde kopieregskending en ander siviele oortredings, nadat die koerant ŉ brief wat sy aan haar pa geskryf het, geplaas het. Die koninklike paartjie was die afgelope ruk in Suid-Afrika waar hulle verskeie welwillendheidsorganisasies besoek het. Hulle het ook met onder andere pres. Cyril Ramaphosa en emeritus-aartsbiskop Desmond Tutu vergader.